ગુજરાતમાં નવી સરકારની રચના થઇ છે. મુખ્યમંત્રી વિજય રૂપાણી ટૂંકસમયમાં બદલીઓની ફાઇલ ક્લિયર કરે તેમ મનાય છે. ચૂંટણી પૂર્વે જે જિલ્લાઓમાં વહીવટીય ફેરફારો કરવામાં આવ્યા હતા તે પાછા રિવાઇઝ કરવાનો સમય આવી ગયો છે. આશ્ચર્યની બાબત એવી છે કે ભાજપને સાત જિલ્લામાં એકપણ બેઠક મળી નથી અને બીજા સાત જિલ્લામાં એક કે બેઠકથી સંતોષ માનવો પડ્યો છે. ભાજપની રાજકીય પાંખ એવું અનુમાન કરે છે કે જિલ્લામાં જે વહીવટી ઓફિસરોની નિયુક્તિ કરી હતી તેઓએ પરફોર્મન્સ બતાવ્યું નથી. રાજ્ય સરકાર જિલ્લા કલેક્ટરો, જિલ્લા વિકાસ અધિકારીઓ તેમજ પોલીસ અધિક્ષકની બદલીઓની ફાઇલ તૈયાર કરી રહી છે જેમાં નબળી કામગીરી હશે તે ઓફિસરોની ટ્રાન્સફર નક્કી છે. એટલે કે જાન્યુઆરી મહિનાના અંત સુધીમાં અને બજેટ સત્ર પૂર્વે મુખ્યમંત્રી બદલીઓનો દોર શરૂ કરે તેમ મનાય છે. હાલ સચિવાલયમાં એવા ઓફિસરોની યાદી બની રહી છે કે જેમના જિલ્લામાં ભાજપનો નબળો દેખાવ રહ્યો છે.